b'\n_START_ARTICLE_\nDuboko vu\xc4\x8denje\n_START_PARAGRAPH_\nDuboko vu\xc4\x8denje metala (ponekad samo vu\xc4\x8denje) je postupak strojne obrade metala u kojem se obradak (platina ili rondela), naj\xc4\x8de\xc5\xa1\xc4\x87e u hladnom stanju, provla\xc4\x8di kroz jednu ili vi\xc5\xa1e matrica u novi \xc5\xbeeljeni oblik kori\xc5\xa1tenjem posebnih alata. Za duboko vu\xc4\x8dene proizvode svojstvena je dubina proizvoda, koja je ve\xc4\x87a od polovice promjera rondele. Proizvodi mogu imati razli\xc4\x8dite popre\xc4\x8dne presjeke s ravnim, konusnim (sto\xc5\xbeastim) ili zakrivljenim stjenkama, ali naj\xc4\x8de\xc5\xa1\xc4\x87i oblici su cilindri\xc4\x8dne (valjkaste) ili pravokutne geometrije. Duboko vu\xc4\x8denje upotrebljava rastezljive metale kao \xc5\xa1to su aluminij, mjed, bakar i meki \xc4\x8delici u proizvodnji auto dijelova, limenog posu\xc4\x91a i ambala\xc5\xbee, municije itd.\n_START_SECTION_\nAlatni strojevi za duboko vu\xc4\x8denje\n_START_PARAGRAPH_\nAlatni strojevi na kojima se mo\xc5\xbee obra\xc4\x91ivati metal dubokim vu\xc4\x8denjem su hidrauli\xc4\x8dke pre\xc5\xa1e, ekscentar pre\xc5\xa1e i duboko vu\xc4\x8denje vakuumom. Duboko vu\xc4\x8denje mo\xc5\xbee biti bez i sa stanjenjem stijenke.\n_START_SECTION_\nHidrauli\xc4\x8dke pre\xc5\xa1e za duboko vu\xc4\x8denje\n_START_PARAGRAPH_\nHidrauli\xc4\x8dke pre\xc5\xa1e se koriste za duboko vu\xc4\x8denje materijala koji ne podnose naglu promjenu oblika. Mogu se posti\xc4\x87i izuzetno male brzine i velike sile kod hidrauli\xc4\x8dkih pre\xc5\xa1a, \xc5\xa1to su najbolji parametri za obradu metala. Pre\xc5\xa1e se izra\xc4\x91uju u mostnoj (portalnoj) izvedbi koja osigurava minimalne pomake kod postizanja velikih pritisaka. Nekoliko hidrauli\xc4\x8dkih cilindara osigurava pritisak tla\xc4\x8dnog prstena koji tla\xc4\x8di platinu na matricu. Glavni hidrauli\xc4\x8dki cilindar na kojem je alat u formi \xc5\xbeeljenog proizvoda prolazi kroz tla\xc4\x8dni prsten i matricu, te vu\xc4\x8de platinu. Polo\xc5\xbeaj \xc5\xbeiga, tla\xc4\x8dnog prstena i matrice i izbaciva\xc4\x8da mo\xc5\xbee biti u dvije konstrukcijske izvedbe: \xc5\xbeig tla\xc4\x8di prema dolje i \xc5\xbeig tla\xc4\x8di prema gore. Ovisno o obliku gotovog proizvoda, duboko vu\xc4\x8denje mo\xc5\xbee biti u jednom koraku ili vi\xc5\xa1e koraka kod slo\xc5\xbeenije konstrukcije.\n_START_SECTION_\nEkscentar pre\xc5\xa1a za duboko vu\xc4\x8denje\n_START_PARAGRAPH_\nEkscentar pre\xc5\xa1e se proizvode u modelima od 3 do 250 tona. Konstrukcijski se izvode u konzolnim (za manja optere\xc4\x87enja) i portalnim (za velika optere\xc4\x87enja) modelima. Ku\xc4\x87i\xc5\xa1te je okvir izra\xc4\x91en od \xc4\x8deli\xc4\x8dne konstrukcija te\xc5\xa1kih presjeka i krutog dizajna, koji osigurava minimalni otklon, te to\xc4\x8dno vo\xc4\x91enje. Zama\xc5\xa1njak je izra\xc4\x91en od visoko kvalitetnog \xc4\x8delika i mora biti centriran i uravnote\xc5\xbeen kako bi obavljao odgovaraju\xc4\x87e operacije pod pritiskom. Ekscentar ili koljenasto vratilo je izra\xc4\x91eno od posebne legure \xc4\x8delika koja mo\xc5\xbee izdr\xc5\xbeati visoko  optere\xc4\x87enje, a da zadr\xc5\xbei visoku to\xc4\x8dnost. Prednosti mehani\xc4\x8dkih pre\xc5\xa1a su u relativno visokim brzinama vu\xc4\x8denja, visoka u\xc4\x8dinkovitost, bez udarnih \xc5\xa1ok optere\xc4\x87enja, male snage elektromotora niske potro\xc5\xa1nje, lako za rukovanje, visoka sigurnost, niska razina buke, mo\xc5\xbee biti opremljena ru\xc4\x8dnim ili CNC upravljanjem, \xc5\xa1iroka primjena. Koriste se za izradu limenog posu\xc4\x91a (lonci, tave, \xc5\xa1alice, pokrila, itd., od nehr\xc4\x91aju\xc4\x87eg \xc4\x8delika, mjedi, aluminija, bakra i sli\xc4\x8dno.\n_START_SECTION_\nDuboko vu\xc4\x8denje vakuumom\n_START_PARAGRAPH_\nDuboko vu\xc4\x8denje vakuumom se obavlja samo kod tankih folija. Rola folije odmata se te preko valjka i dolazi na specijalni valjak. Na valjku su matrice preko kojih je napeta folija. Infracrveni grija\xc4\x8d zagrijava foliju na potrebnu temperaturu. U bubnju vlada vakuum koji usisava ugrijanu foliju i formira ju prema obliku matrice. Na izlazu iz matrica stvorena folija se hladi, te prako valjka odvaja od valjka, te ide na transportnu traku gotovog proizvoda gdje se re\xc5\xbee ili izbija oblik iz folije.'